
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	2 septembrie 2008

	Nr.
	27/183


R A P O R T

asupra propunerii legislative pentru completarea articolului 8 din Legea nr.54/2003 sindicatelor


În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 293 din 12 mai 2008, cu dezbaterea pe fond în procedură obişnuită a propunerii legislative pentru completarea articolului 8 din Legea nr.54/2003 sindicatelor.


La întocmirea prezentului raport Comisia a avut în vedere:

· avizul favorabil al Consiliului Legislativ (nr.6/03.01.2008)

· avizul negativ al Consiliului Economic şi Social (nr.2379/17.12.2007)

· avizul favorabil al Comisiei juridice, de disciplină şi imunităţi (nr.31/453/17.06.2008)

· punctul de vedere negativ al Guvernului (nr.294/31.01.2008).


Propunerea legislativă are ca obiect de reglementare completarea Legii sindicatelor nr.54/2003 cu un articol nou, în scopul asigurării reprezentării atât a bărbaţilor, cât şi a femeilor în cadrul structurilor de conducere a sindicatelor.

Comisia propune Plenului Camerei Deputaţilor respingerea iniţiativei legislative întrucât s-a considerat că nu se poate impune prin lege organizaţiilor sindicale modul de alegere a organelor de conducere, acest lucru reglementându-se prin statutele respectivelor organizaţii sindicale.


De asemenea, s-a avut în vedere art.8 din Legea sindicatelor nr.54/2003, care precizează condiţiile pe care trebuie să le îndeplinească o persoană pentru a fi aleasă în organele de conducere ale organizaţiilor sindicale. Astfel, poate fi aleasă în organele de conducere o persoană care îndeplineşte următoarele condiţii: are capacitate deplină de exerciţiu şi nu execută pedeapsa complementară a interzicerii dreptului de a ocupa o funcţie sau de a exercita o profesiune de natura aceleia de care s-a folosit pentru săvârşirea infracţiunii, fără a mai preciza alte condiţii sau criterii de îndeplinit.


Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.


La dezbaterile care au avut loc în şedinţa comisiei din 26 august 2008 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Egalităţii de Şanse:

· d-na Denisa Pătraşcu - Secretar de Stat 
· d-na Geta Doană - consilier superior

· d-na Cecilia Sebe - şef serviciu.


La lucrările comisiei au fost prezenţi 18 deputaţi, din totalul de 19 membri ai comisiei.


Raportul comisiei a fost adoptat cu unanimitate de voturi.


Propunerea legislativă a fost respinsă de Senat în şedinţa din 5 mai 2008.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor.

PREŞEDINTE,




SECRETAR,


Gheorghe Barbu



Kerekes Karoly

Şef serviciu, 

Consilier Elena MESAROŞ






Întocmit,

Expert Decebal Stănescu

